              Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19)  и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од А.Д., поднесена против Решение на Министерство за финансии, по предметот Барање за пристап до информации од јавен карактер, на ден 27.07.2026 година го донесе следното:

Р Е Ш Е Н И Е

1. Жалбата изјавена од А.Д., поднесена против Решение на Министерство за финансии бр.03-2040/4 од 01.07.2026 година, заведена во Агенцијата со бр.08-240 на 15.07.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган.
2. Решението на Имателот на информации бр.03-2040/4 од 01.07.2026 година СЕ ПОНИШТУВА.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

А.Д., како што наведува во својата Жалба, на 18.06.2026 година поднел Барање за пристап до информации од јавен карактер до Министерство за финансии, заведено во Министерството под бр.03-2040/1 на 23.06.2026 година, со кое побарал електронски запис од следните документи:  
„1. Решението за приватизација бр.25-94 од 22.12.2020 година за КП 3939 во ИЛ 57339 во КО Ресен, во корист на Демиран Сцхауенбург од Ресен.
2. Барањето за приватизација врз основа на кое е донесено решението бр.25-94 од 22.12.2020 година за КП 3939 во ИЛ 57339 во КО Ресен..
      3.Записникот на комисијата и останатата пропратна документација која е користена за донесување на решението за приватизација бр.25-94 од 22.12.2020 година за КП 3939 во ИЛ 57339 во КО Ресен, во корист на Д.С.“.
Имателот на информации на ова Барање одговорил со Решение  бр.03-2040/4 од 01.07.2026 година, со кое „врз основа на резултатот од тестот на штетност...“ го одбил пристапот до бараните документи. Во Образложението на Решението е наведено дека „Во членот 4 став (1) алинеја 8 од Законот за општата управна постапка е наведено кој може да биде странка во постапка...станува збор за барател кој не се јавува како странка во конкретната постапка за приватизација на градежно земјиште...ниту пак во соодветна управна постапка побарал да биде вклучен како странка...не станува збор за барање на информации од јавен карактер, туку за барање на информација исклучиво за приватни и лични потреби и интереси...дотолку повеќе што во членот 3 ставот (1) точка ѓ од Законот за ратификација на Конвенцијата на Советот на Европа за пристап до официјални документи е наведено дека може да се ограничи правото на пристапот доколку се работи за приватност и други легитимни приватни интереси...дел од бараната информација согласно член 6 став 1 точка 2 од Законот за слободен пристап до информации од јавен карактер е исклучок од слободниот пристап до информации...“.
Незадоволен од добиеното Решение, Барателот на информации во законски предвидениот рок поднел Жалба, заведена во Агенцијата со бр. 08-240 на 15.07.2026 година. Во Жалбата е наведено дека „...Министерството не наведува ниту една законска одредба која изрично предвидува дека документацијата за приватизација на државно земјиште е исклучено од правото на слободен пристап до информации од јавен карактер...Законот за слободен пристап до информации од јавен карактер не предвидува обврска барателот да биде странка во постапката, ниту пак да докажува личен или правен интерес...Предметот претставува прашање од исклучително висок јавен интерес...Не е извршен вистински тест на штетност...Погрешно повикување на заштита на личните податоци...Министерството вовело ограничувања кои не постојат во Законот...“.
Агенцијата со електронски допис бр.08-240 од 15.07.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
Имателот на информации на 21.07.2026 година достави е-маил до Агенцијата, и по пошта на 23.07.2026 година достави Одговор на жалба бр. 03-2040/6 од 21.07.2026 година, со кој во целост останува на наводите во оспореното Решение.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, оспореното Решение на Имателот на информации бр.03-2040/4 од 01.07.2026 година го поништи и предметот го врати на повторно постапување пред првостепениот орган, поради следното:

По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.
Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.
Што се однесува до причината за одбивање на пристапот со образложение  дека подносителот на Барањето „...не е странка во конкретната постапка...“,  Агенцијата му укажува на Имателот на информации дека, согласно член 3 став 1 алинеја 3 од Законот за слободен пристап до информации од јавен карактер „барател на информација“ е секое правно и физичко лице без дискриминација по која било основа, на начин и под услови утврдени со овој и друг закон, а согласно член 16 став 5 од истиот Закон, барателот не е должен да го образложи барањето, но е потребно да неведе дека се работи за барање за пристап до информации од јавен карактер.
Додека, што се однесува до наводите дека Барањето поднесено од Барателот не претставува Барање за пристап до информации од јавен карактер и дека постои личен интерес на подносителот, Агенцијата му укажува на Имателот дека, ниту од содржината на Барањето, ниту пак од содржината на предметната Жалба, не се утврдени факти за истото тврдење, ниту пак Имателот на информации до Агенцијата не достави дополнителни докази од кои ќе биде видно дека станува збор за поднесено барање од личен интерес на Барателот на информациите.
Во конкретниот случај, видно од содржината на Барањето, Агенцијата констатира дека бараната информација претставува информација од јавен карактер, од причина што во случај кога станува збор за приватизација на градежно земјиште во државна сопственост неспорен е јавниот интерес. Со давање на бараните информации ќе се обезбеди поголема транспарентност и отчетност на работата на Имателот на информации и ќе се овозможи остварување на јавниот интерес.
Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно направил обид да одбие пристап до барани информации неосновано повикувајќи се на исклучок од слободниот пристап до информации наведен во член 6 став 1 точка 2 од наведениот Закон, без притоа да го спроведе задолжителниот Тест на штетност, кој само го споменува во Диспозитивот на оспореното Репение бр.03-2040/4 од 01.07.2026 година, без да даде образложение за истиот.
Имено, Барање за пристап до информации од јавен карактер може да се одбие само во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен задолжителен Тест на штетност, регулиран во член 3 точка 6 и член 6 став 3 од Законот за слободен пристап до информации од јавен карактер, со кој ќе се утврди дали со објавување на бараната информација последиците врз интересот кој се заштитува се поголеми од јавниот интерес и кои се штетните последици врз интересот кој се заштитува.
Што се однесува на наводите во оспореното Решение и во Одговорот на Жалба  дека во конкретниот случај не постои јавен интерес за давање на бараната информација, Агенцијата укажува на потребата од дополнително консултирање на одредбите од член 3 алинеја 7 од Законот за слободен пристап до информациите од јавен карактер според кој „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.
[bookmark: _Hlk197339563]Агенцијата, исто така,  му укажува на Имателот на информации дека е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“. Исто така, согласно одредбата од став (4) од горенаведениот член, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот, што значи дека Имателот е должен да направи нов обид во детектирањето на бараните списи, односно на можноста на Барателот да му овозможи пристап до списи од предметот кои не се опфатени со член 6 став 1 точка 2 од Законот за слободен пристап до информации од јавен карактер.
	Исто така, Имателот на информации е должен одново да провери дали при повторното постапување по предметното Барање може да се повика и на Законот за ратификација на Конвенцијата на Советот на Европа за пристап до официјални документи, односно „дека може да се ограничи пристапот до информацијата (документи) доколку се работи за приватност и други легитимни приватни интереси, како и доколку барањето е очигледно неразумно“. Притоа, Агенцијата му укажува на Имателот на информации дека не треба Конвенцијата да служи како алатка за одбивање на барањата за пристап до информации од јавен карактер, бидејќи во таков случај имателот на информации може да се доведе во ситуација несоодветно да го применува правото на пристап до информации од јавен карактер и да постапува спротивно на јавниот интерес. 

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


                                                                                                        Директор, 
                                                                                                     Петар Гајдов

